ESSO บวกกว่า 5% สูงสุดในรอบ 3 ปี รับอานิสงส์ราคาน้ำมันปรับขึ้นแรง
ESSO บวกกว่า 5% สูงสุดในรอบ 3 ปี รับอานิสงส์ราคาน้ำมันปรับขึ้นแรง โดย ล่าสุด เวลา 10.39 น. อยู่ที่ระดับ 7.15 บาท บวก 0.35 บาท หรือ 5.15% สูงสุด 7.30 บาท ต่ำสุด 6.85บาท ด้วยมูลค่าซื้อขาย 142.97 ล้านบาทด้าน บล.ซีไอเอ็มบี (ประเทศไทย) แนะซื้อเก็งกำไร
20 ต.ค. 2559

ผู้สื่อข่าวรายงานว่าราคาหุ้นบริษัท เอสโซ่ (ประเทศไทย) จำกัด (มหาชน) หรือ ESSO ณ เวลา 10.39 น. อยู่ที่ระดับ 7.15 บาท บวก 0.35 บาท หรือ 5.15% สูงสุด 7.30 บาท ต่ำสุด 6.85บาท ด้วยมูลค่าซื้อขาย 142.97 ล้านบาท ขณะที่ดัชนีตลาดหุ้นไทยโดยรวมบวก 0.53%
 
โดยราคาหุ้น ESSO ปรับตัวขึ้นสูงสุดในรอบเกือบ 3 ปี นับตั้งแต่ราคาปิดอยู่ที่ 7.15 บาท เมื่อวันที่ 28 ต.ค.56
ด้าน บล.ซีไอเอ็มบี (ประเทศไทย) ระบุในบทวิเคราะห์ แนะนำซื้อเก็งกำไร ESSO หลังจากเมื่อวานนี้ราคาน้ำมันดิบปรับเพิ่มขึ้น โดยสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่าสต๊อกน้ำมันดิบของสหรัฐปรับตัวลดลง 5.2 ล้านบาร์เรล สู่ระดับ 468.7 ล้านบาร์เรล ซึ่งดีกว่าที่ตลาดคาดว่าสต๊อกน้ำมันจะเพิ่มขึ้น 2.5 ล้านบาร์เรล
นอกจากนั้นราคาน้ำมันยังได้แรงหนุนจากความหวังว่ากลุ่มโอเปกจะสามารถบรรลุข้อตกลงปรับลดกำลังการผลิตได้ตามแผนที่จะลดกำลังการผลิตลงสู่ระดับ 32.5-33.0 ล้านบาร์เรล/วัน ในการประชุมวันที่ 30 พ.ย. นี้ จากการที่ราคาน้ำมันสามารถพุ่งขึ้นมาทำจุดสูงสุดใหม่ในรอบ 15 เดือน คาดว่าจะส่งผลให้มีแรงซื้อเก็งกำไรเข้ามาในหุ้นกลุ่มพลังงานและปิโตรเคมี